Imtella' Ġunju 27, 2020 Qabad ir-ritmu x-xogħol biex mal-120 familja li jgħixu fil-kampanja fil-limiti tar-Rabat jitqabbdu mas-sistema tad-drenaġġ minflok jużaw fossa li titbattal kull tant jiem fost ħafna inkonvenjent. B'riħet il-proġett li qed isir mill-Korporazzjoni għas-Servizzi tal-Ilma se jiġu stallati wkoll pajpijiet ġodda tas-servizzi tal-ilma u cables tal-elettriku. It-telgħa għall-Imtaħleb bħalissa tinsab maqlugħa fejn tħaffru trinek biex minnhom jgħaddu l-katusi tad-drenaġġ u b'hekk familji Rabtin li joqgħdu fl-imwarrab jitqabbdu mas-sistema tad-drenaġġ. Apparti l-familji li jgħixu fl-Imtaħleb, il-proġett se jilħaq ukoll lil dawk li jgħixu fin-naħat tal-Landrijiet u tas-Salvatur. Fi żjara lix-xogħlijiet, il-Ministru għall-Enerġija u l-Immaniġġjar tal-Ilma, Michael Farrugia qal li se jsiru seba' kilometri u nofs ta' trinek biex l-inħawi jingħaqdu mas-sistema tad-drenaġġ. Żied jgħid li se jiġu stallati wkoll mal-2,000 metru pajpijiet tal-ilma u aktar minn 3,000 metru cables tal-Enemalta. "Dan il-proġett se jkun qed jolqot mill-anqas 120 familja f'dawn in-naħat fejn se jkun qed itejjeb is-servizzi lejn iċ-ċittadini li għal żmien twil ma kellhomx servizzi adekwati u apparti minn hekk kien se jfur id-drenaġġ bil-konsegwenzi għall-ħsara fl-uċuħ tar-raba' u anki għall-persuni li joqogħdu hawnhekk," qal il-Ministru għall-Enerġija u l-Immaniġġjar tal-Ilma Michael Farrugia. Il-Perit Beverly Costa sejħet il-proġett bħala ambizzjuż ħafna, anke għaliex iż-żona hi ambjentalment sensittiva. "Fiha ħafna wirt kulturali tal-arkeoloġija u għaldaqstant il-proġett se jkun għaddej b'iktar pass kajman. Se nkunu konstantament taħt is-sorveljanza tal-archeological monitor fejn għal kull fażi se naraw li ma mmissu l-ebda wirt kulturali." qalet il-Perit tal-Korporazzjoni għas-Servizzi tal-Ilma Beverly Costa. Apparti li jindirizza l-inkonvenjent tal-familji fosthom bi tnaqqis ta' irwejjaħ, il-proġett se jgħin ukoll fl-ambjent billi se jnaqqas l-emissjonijiet tas-CO2 għax mhux se jkun meħtieġ aktar li bowsers jitilgħu f'dawn l-inħawi biex ibattlu fosos mid-drenaġġ. L-ispiża għall-proġett se tqarreb l-€4 miljuni, b'parti mill-fondi se jinħarġu mill-Unjoni Ewropea.